title: Universidat de Zaragoza
text: A Universidat de Zaragoza ye a unica universidat publica d'Aragón, con seu en Zaragoza y campus en Zaragoza, Uesca, Chaca, Teruel y L'Almunia de Doña Godina.
  
  Establita en 1542, aculle actualment (2004) amás de 32.000 estudiants y 3.500 miembros docents, en 22 centros y 60 titulacions. L'actual rector ye José Antonio Mayoral Murillo.
  
  Historia
  L'orichen d'a Universidat en o territorio que hue clamamos Aragón gosa situar-se en a escuela de letras que o cheneral romano y pretor uescano Quinto Sertorio creyó en o sieglo I a. C. en Osca ta os fillos d'os mainates locals. Ista escuela se considera a simient d'a futura universidat medieval. En 1354, Pero IV d'Aragón decreta a creyación d'a primer universidat d'o reino: a Universidat Literaria de Uesca, conoixita posteriorment como Universidat Sertoriana de Uesca. 
  En Zaragoza, as radices más viellas d'a Universidat se troban en l'antiga escuela catedralicia de Zaragoza, creyata en o sieglo VII por o bispe Braulio, que dimpués fue nombrato patrón d'a Universidat de Zaragoza. Entre 1474 y 1476, o prencipe don Ferrando de Aragón, posteriorment Ferrando II d'Aragón torna o Estudio d'Artes de Zaragoza en un Estudio Cheneral d'Artes. Ya en o sieglo XVI Carlos I sinya en as Cortz de Monzón (10 de setiembre de 1542) o privilechio que la fa Universidat cheneral de totas as sciencias. O 28 de marzo de 1555 o documento ye confirmato por una bula pontificia, pero bells pleitos entre l'arcebispe de Zaragoza y o Capítol sobre o nombramiento d'o rector, as protestas dende a Universidat Sertoriana y o Concello de Uesca, y más que más, as dificultatz de financiación por parte d'a Deputación d'o reino, facioron que a naixencia efectiva no fuese dica o 24 de mayo de 1583, gracias a Pedro Cerbuna que ye considerato o suyo fundador. Ixe día se nombró en a Seu a lo primer rector, Juan Marco, archidiacono de Daroca. Asinas naixió a Universidat de Zaragoza, con un modelo similar a o d'a Universidat de París.
  
  Beluns d'os suyos alumnos más ilustres han estau Miguel Serveto y Conesa, Cheronimo de Blancas, l'arcebispe Pedro Apaolaza Ramírez, Blas Antonio Nasarre, José Martí, Santiago Ramón y Cajal, Premio Nobel de Medecina en 1906, Manuel Azaña, president d'a II Republica, María Moliner, autora d'o conoixiu Diccionario de uso del español y José Antonio Labordeta.
  
  Lista de rectors
  
  Se veiga: Rectors d'a Universidat de Zaragoza.
  
  O rector actual ye José Antonio Mayoral. Fue esleyiu por a comunidat universitaria en as esleccions celebratas o 17 de marzo de 2016. Fue nombrato rector por o Gubierno d'Aragón o 5 d'abril de 2016.
  
  Centros Universitarios
  
  Centros, Facultatz y Escuelas 
   Escuela d'Incheniería y Arquitectura.
   Escuela Universitaria Politecnica (Teruel).
   Escuela Politecnica Superior (Uesca).
   Facultat de Sciencias.
   Facultat de Sciencias Humanas y l'Educación (Uesca).
   Facultat de Sciencias d'a Salut.
   Facultat de Sciencias d'a Salut y d'o Deporte (Uesca).
   Facultat de Sciencias Socials y Humanas (Teruel).
   Facultat de Sciencias Socials y d'o Treballo.
   Facultat de Dreito.
   Facultat d'Economía e Interpresa.
   Facultat d'Educación.
   Facultat d'Interpresa y Chestión Publica (Uesca).
   Facultat de Filosofía y Letras.
   Facultat de Medecina.
   Facultat d'Albeitería.
  
  Institutos universitarios d'investigación 
  Una d'as misions sinyaleras d'a Universidat de Zaragoza ye a investigación. Puede destacar-se, en os zaguers anyos, a creyación de nuevas estructuras especificas d'investigación: os Institutos Universitarios d'Investigación.
   Instituto de Biocomputación y Fisica de Sistemas Complexos (BIFI)
   Instituto de Catalisi Homochenia (IUCH)
   Instituto de Investigación en Incheniería d'Aragón (I3A)
   Instituto de Nanosciencia d'Aragón (INA)
   Instituto d'Investigación en Matematicas (IUMA)
   Instituto en Sciencias Ambientals d'Aragón (IUCA)
  
  Antiparte, atros centros d'investigación, mixtos u adscritos encluyen: 
   Fudación CIRCE
   Instituto de Sciencias d'os Materials d'Aragón (ICMA)
   Instituto d'Estudios Islamicos y d'o Proximo Orient
   Zaragoza Logistics Center (ZLC)
   Laboratorio d'Investigación en Tecnolochías d'a Combustión (LITEC)
  
  Centros adscritos 
   Escuela Universitaria d'Enfermería (Uesca).
   Escuela Universitaria d'Enfermería (Teruel).
   Escuela Universitaria Politecnica (L'Almunia de Donya Godina).
   Escuela Universitaria de Turismo.
   Centro Universitario d'a Esfensa.
  
  Atros centros 
   Instituto de Sciencias d'a Educación.
   Centro Universitario de Luengas Modernas.
  
  Esporte 
  A Universidat de Zaragoza tien un programa esportivo a través d'o Servicio de Actividades Deportivas (SAD) que incluye un club poliesportivo dito Club Deportivo Universidad de Zaragoza con seccions de fútbol, baloncesto y rugby, antimás o Club Alpino Universitario.
  
  Vinclos externos
  
  Universidat de Zaragoza
  
  Referencias